На основу члана 43. став 1. тачка 5) Закона о запошљавању и осигурању за случај незапослености („Службени гласник РС“, бр. 36/09, 88/10, 38/15, 113/17, 113/17-др.закон и 49/21), Покрајинског акционог плана запошљавања у АП Војводини за 2023. годину („Службени лист АПВ“, број 3/2023) и члана 4. Правилника о додели средстава за финансирање стручне праксе у 2023. години („Службени лист АПВ“, број 18/2023), Покрајински секретаријат за привреду и туризам, дана **04. маја 2023. године** расписује

**ЈАВНИ ПОЗИВ**

**ЗА ФИНАНСИРАЊЕ СТРУЧНЕ ПРАКСЕ**

**144-401-4338/2023-03**

**I ОСНОВНЕ ИНФОРМАЦИЈЕ**

Активна мера запошљавања стручне праксе подразумева **стручно оспособљавање незапосленог за самосталан рад у струци** за коју је стеченa одговарајућа квалификација, ради стицања радног искуства у струци.

Стручна пракса се реализује **без заснивања радног односа.**

Стручна пракса спроводи се у складу са законом и Покрајинским акционим планом запошљавања у АП Војводини за 2023. годину.

**II НАМЕНА СРЕДСТАВА**

Средства су намењена за финансирање стручне праксе студената који су у претходној календарској години дипломирали с просеком 9,50-10 на факултету са седиштем на територији АП Војводине, који се налази у саставу универзитета чије је седиште на територији АП Војводине, и који се налазе на евиденцији Националне службе за запошљавање (у даљем тексту: НСЗ).

Покрајински секретаријат за привреду и туризам (у даљем тексту: Секретаријат) финансира меру стручне праксе у трајању од 12 месеци.

Студент који је у претходној календарској години дипломирао с просеком 9,50-10 на факултету са седиштем на територији АП Војводине, који се налази у саставу универзитета чије је седиштје седиште на територији АП Војводине (у даљем таксту: Ангажовано лице), који се стручно оспособљава треба да испуњава следеће услове:

* да се води као незапослено лице на евиденцији НСЗ.
* да има завршене основне академске студије у обиму до 240 ЕСПБ,
* да поседује доказ који издаје факултет, а којим се потврђује да је у претходној календарској години дипломирао с просеком 9,50-10 и
* да нема радног искуства у струци.

**Tоком трајања стручне праксе Ангажованим лицима врши се:**

1. исплата средстава у укупном месечном износу од 60.000,00 динара, на име новчане накнаде и трошкова превоза и
2. обрачун и уплатадоприноса за случај повреде на раду и професионалне болести, у складу са законом.

Средства су обезбеђена у буџету АП Војводине на разделу 16, позиција Програм 0803 – Активна политика запошљавања, програмска активност 1001 – Активна политика запошљавања у АП Војводини, економска класификација 464 – дотације организацијама обавезног социјалног осигурања, 4641 – текуће дотације организацијама обавезног социјалног осигурања, у укупном износу од **8.000.000,00 динара.**

**III ПРАВО И УСЛОВИ УЧЕШЋА**

Право учешћа у реализацији мере стручне праксе може остварити послодавац који припада покрајинским органима и стручним службама Покрајинске владе, као и јавним службама чији је оснивач Аутономна покрајина Војводина (у даљем тексту: Послодавац).

Услови које треба да испуњава Послодавац су:

* да има кадровске капацитете за стручно оспособљавање лица, односно има запосленог (ментора) који је најмање истог нивоа квалификације као и Ангажовано лице и
* да има техничке, просторне и друге капацитете за стручно оспособљавање лица, односно да радни простор, техничка средства и опрема по функционалности одговарају броју лица која се стручно оспособљавају, као и да обезбеди све услове у складу са прописима о безбедности и заштити на раду.

Пре укључивања у меру, НСЗ врши проверу статуса лица, односно да ли се лице налази на евиденцији незапослених лица НСЗ, а Секретаријат врши проверу испуњености услова из јавног позива за Ангажовано лице.

**IV ПОДНОШЕЊЕ ЗАХТЕВА**

**Документација за подношење захтева:**

* попуњен образац захтева који се преузима са интернет презентације Секретаријата *www.spriv.vojvodina.gov.rs*
* фотокопија решења подносиоца захтева, односно Послодавца о упису у надлежни регистар,
* кадровски капацитет за стручно оспособљавање лица – потврда о квалификацијама ментора.

Критеријуми за оцену поднетих захтева прописани су Правилником о додели средстава за финансирање стручне праксе.

Секретаријат задржава право да тражи и друге доказе релевантне за одлучивање о захтеву подносиоца, односно Послодавца.

**Начин подношења захтева**

Послодавац подноси захтев Секретаријату путем поште или на писарници покрајинских органа, на прописаном обрасцу који се може преузети са сајта www.spriv.vojvodina.gov.rs.

**V ДОНОШЕЊЕ ОДЛУКЕ**

Одлуку о спровођењу стручне праксе доноси Покрајински секретар за привреду и туризам, у року oд 15 дана од дана истека рока за подношења захтева.

**VI ЗАКЉУЧИВАЊЕ УГОВОРА**

Уговор о међусобним правима и обавезама (у даљем тексту: Уговор) закључују Секретаријат, НСЗ, Послодавац и Ангажовано лице.

Рок за закључење Уговора је 15 дана од дана доношења одлуке.

У року од 8 дана од дана потписивања Уговора, Послодавац је дужан да закључи Уговор о стучном оспособљавању са Ангажованим лицем.

Датум почетка спровођења мере стручне праксе мора бити у току календарске године у којој је донета одлука.

**VII ОБАВЕЗЕ ИЗ УГОВОРА**

Послодавац је у обавези да:

* стручно оспособљава Ангажовано лице у дужини трајања уговорне обавезе;
* доставља Секретаријату извештаје о присутности лица на стручној пракси, у складу са уговором о стручном оспособљавању;
* изда потврду о обављеној стручној пракси;
* омогући Секретаријату и НСЗ контролу реализације уговорних обавеза и
* обавести Секретаријат и НСЗ о свим променама које су од значаја за реализацију Уговора у року од 8 дана од дана настанка промене.

**VIII ОСТАЛЕ ИНФОРМАЦИЈЕ**

Информације о мери стручне праксе могу се добити у Секретаријату на број телефона 021/487-4145, сваког радног дана од 10.00 до 14.00 часова.

Јавни позив је отворен до **03. јуна 2023. године**.